Catedrala Notre Dame din Paris se va redeschide, cel mai probabil, atât pentru vizitatori, cât și pentru slujbele catolice, la finalul anului 2024, după incendiul devastator din aprilie 2019.
În proiectul de restaurare a Catedralei stabilit de președintele francez Emmanuel Macron, redeschiderea oficială este programată pentru 8 decembrie 2024.
"Treaba mea este să fiu gata să deschid această catedrală în 2024 – și o vom face", a declarat la începutul anului generalul Georgelin, responsabil de proiectul de reconstrucție.
"Ne luptăm în fiecare zi pentru asta și suntem pe un drum bun", a mai spus el.
Chiar dacă va fi deschisă pentru public și pentru slujbele catolice, lucrările de renovare ale Catedralei vor continua și în 2025.
Ministrul Culturii, Abdul-Malak, a declarat că, deși catedrala va fi deschisă publicului, acest lucru "nu înseamnă că toate lucrările de renovare se vor încheia". El a adăugat că "în 2025 vor mai fi încă lucrări de renovare", scrie G4Media.ro.
Restaurarea Catedralei Notre Dame a început în 2022, după doi ani de lucru continuu pentru a face ca monumentul să fie stabil pentru reconstrucție.
"Întoarcerea turlei pe cerul Parisului va fi, în opinia mea, simbolul faptului că suntem învingători în bătălia de la Notre Dame", a declarat generalul Georgelin.
În fiecare zi, aproximativ 1.000 de persoane lucrează pentru restaurarea Catedralei, scrie G4Media.ro.
"Avem de realizat o mulțime de lucrări diferite: structura, pictura, pietrele, bolta, orga, vitraliile și așa mai departe", a explicat Georgelin.